Tbajlenxitzun cab kꞌij,
etztzun Jesús tuj Samaria ex xiꞌ tuj Galiley.
Porque axte Jesús o kꞌmante ju yol lu:
Jun t-sanjel Dios mintiꞌ in nimanjtz tujx ttanmi.
Tejtzun tpon Jesús tuj Galiley,
baꞌn o cꞌmonjtz cyuꞌn aj Galiley,
porque otok cyil tcyakilju otok tbincha Jesús tuj Jerusalén tuj ninkꞌij,
porque ax icx cye otok cheꞌx aj tuj ninkꞌij.
Xiꞌtzun juntl maj Jesús tuj tnam Caná tuj txꞌotxꞌ Galiley,
jatum otok tzꞌoc ju aꞌ te vin tuꞌn.
Ex attok jun xjal at toclen ttxlaj rey,
yabtok tcꞌwaꞌl tuj tnam Capernaum.
Tej tbinte xjal lu ka otok tzaj Jesús tuj Judey ex otok tzul tuj Galiley,
tzaj canul tiꞌj ex o cubsan twitz tuꞌn t-xiꞌ Jesús tuj Capernaum ex tuꞌn tbanix ju tcꞌwaꞌl tuꞌn,
porque chꞌixtok tcyim cꞌwaꞌl.
Xitzun tmaꞌn Jesús te:
—Ka mintiꞌ ma cyile ke señ ex ke binchben nim cyipumal in che bant wuꞌne mlay che ocslane.
Tzaj ttzakꞌweꞌn ju xjal at toclen ttxlaj rey:
—Tat,
t-xiꞌ naja naꞌnxtok tcyim ncꞌwaꞌle.
Xitzun tmaꞌn Jesús te:
—Baꞌn taja tjaya,
cbantel tcꞌwaꞌla,
chi Jesús.
Xi tocslaꞌn xjal aju yol tzaj kꞌmaꞌn te tuꞌn Jesús,
ex aj meltzꞌaj.
Chꞌixtok tpon xjal tuj Capernaum,
e etz ke tmajen canul tiꞌj,
ex xi cymaꞌn te ka otok banix ju tcꞌwaꞌl.
Xitzun tkanin cye alcye or tej tbanix cꞌwaꞌl.
Atzun cye tzaj cytzakꞌweꞌn:
—Txaleꞌ kꞌij ew icꞌ cyak tiꞌj,
che chi.
Ultzun tuj tnabl mambaj ka atzun orju tej tmante Jesús te:
Cbantel tcꞌwaꞌla;
ocslantzun ju xjal tiꞌj Jesús cyucꞌix keju ateꞌ tuj tja.
Atzun tcabin señ jlu bant tuꞌn Jesús tej tul juntl maj tuj Galiley tej tetz tuj Judey.